Dodetal styg in verwoestende veldbrandeDele van Kalifornië loop feitlik jaarliks onder veldbrande deur, soos dié een in Julie verlede jaar. Foto: Facebook Minstens nege mense is dood en meer as 150 000 ontwrig terwyl twee groot veldbrande in die Amerikaanse deelstaat Kalifornië woed. Vyf mense is dood in hul motor aangetref op ŉ dorp in die noorde van die staat wat heeltemal deur die sogenaamde Camp Fire in puin gelê is, berig die BBC. Na die weste van die stad Los Angeles het die sogenaamde Woolsey Fire oor ŉ groot snelweg gespring en koers gekies na die kusgebiede, onder meer die dorp Malibu, waar sommige huise reeds in puin gelê is. Albei brande versprei vinnig terwyl sterk wind hulle aanblaas. Die brand by die dorp Paradise in die noorde is Donderdagoggend kort ná sonop aangemeld. Teen sononder het dit reeds 73 km2 verwoes en kon brandstryders dit geensins bedwing nie, berig Al Jazeera. Midde-in die chaos kon beamptes nie sê presies hoeveel mense beseer is nie, maar onder hulle tel twee brandbestryders en ŉ hele aantal inwoners. Brandbestryders het inwoners gehelp om hul woonplekke te ontruim terwyl ontruimingsentrums op nabygeleë dorpe ingerig is waarheen ontheemde inwoners van Paradise kon gaan. Vlugtende mense het vertel hoe hulle uit hul huis gekom het, maar toe in verkeersopeenhopings vasgeval het terwyl die vlamme nader gekruip en tot ontploffings gelei het namate die brand alles in sy pad vernietig het.